**МОТИВИ**

**КЪМ ПРОЕКТА НА НАРЕДБА ЗА ИЗМЕНЕНИЕ И ДОПЪЛНЕНИЕ НА НАРЕДБА № РД-02-20-9 ОТ 21 МАЙ 2012 Г. ЗА ФУНКЦИОНИРАНЕ НА ЕДИННАТА СИСТЕМА ЗА ГРАЖДАНСКА РЕГИСТРАЦИЯ**

1. **Причини, които налагат приемането на нормативния акт.**

Наредба № РД-02-20-9 от 21 май 2012 г. за функциониране на Единната система за гражданска регистрация е издадена на основание чл. 113, ал. 1 от Закона за гражданската регистрация (ЗГР). Наредбата регламентира дейностите, свързани с гражданската регистрация и предоставянето на данни от електронните регистри, поддържани по реда на закона.

В Държавен вестник бр. 91 от 14.11.2017 г. e публикуван Закон за изменение и допълнение на Закона за гражданската регистрация (ЗГР). Промените в закона дават възможност при съставяне на акт за раждане в Република България въз основа на препис или извлечение от акт за раждане, съставен от чуждестранен орган по гражданско състояние за български гражданин, да се добави бащино име, когато то липсва в преписа или извлечението от чуждестранния акт за раждане, ако това е писмено заявено от родителите или друг законен представител. С промените в закона се даде възможност за добавяне на бащино име и във вече съставени актове за раждане, както и се отмени изискването данните в акта за гражданско състояние да се вписват без изменение.

С изменението и допълнението на Закона за електронното управление (ДВ., бр. 50 от 1 юли 2016 г.) се отмени разпоредбата на чл. 106, ал. 4 от ЗГР, съгласно която при предоставянето на достъп и данни до/от регистрите, поддържани по реда на ЗГР, между страните се сключваше споразумение. С проекта се предлага при предоставяне на достъп между страните да се оформя протокол, в който да се посочва законовото основание, целта на достъпа, обема на данните, лицата осъществяващи достъпа и ангажиментите на страните. Въвежда се облекчен ред за предоставяне на достъп на длъжностните лица от общинските администрации.

С оглед практическото приложение на наредбата от приемането й през 2012 г. до сега, в проекта са предложени и промени, които ще подобрят дейностите, свързани с гражданската регистрация.

1. **Цели, които се поставят с приемането на нормативния акт.**

Целта на проекта на Наредба за изменение и допълнение на Наредба № РД-02-20-9 от 21 май 2012 г. за функциониране на Единната система за гражданска регистрация е да приведе разпоредбите й в съответствие с настъпилите промени в ЗГР.

С проекта се цели и да бъдат регламентирани нови правилата за предоставяне на достъп до регистрите, с оглед отмяната на чл. 106, ал. 4 от ЗГР със Закона за електронното управление. Министерството на регионалното развитие и благоустройството, в качеството му на администратор на лични данни, е задължен да предприема мерки и средства за защита на личните данни, произтичащи от Закона за защита на личните данни, ЗГР, Наредба № 1 от 30 януари 2013 г. за минималното ниво на технически и организационни мерки и допустимия вид защита на личните данни и решенията на Комисията за защита на личните данни.

1. **Финансови и други средства, необходими за прилагането на нормативния акт.**

За прилагане на предложения проект на наредба не са необходими финансови и други средства.

1. **Очаквани резултати от прилагането на нормативния акт.**

С приемането на проекта на Наредба за изменение и допълнение на Наредба № РД-02-20-9 от 21 май 2012 г. за функциониране на Единната система за гражданска регистрация се очакват следните резултати:

* постигнато съответствие на наредбата със ЗГР и Закона за електронното управление;
* подобрена защита на личните данни от страна на МРРБ, в качеството му на администратор на лични данни;
* облекчен ред за предоставяне на достъп до регистрите, поддържани по реда на ЗГР, на общинските администрации като част от нивата за функциониране на Единната система за гражданска регистрация, както и техните задълженията при вътрешния обмен на данни;
* подобряване на дейностите, свързани с гражданската регистрация и със заличаване на адресна регистрация;
* подобряване комплексното административно обслужване на гражданите от общинските администрации;
* редакционни изменения на отделни текстове.

1. **Анализ за съответствие с правото на Европейския съюз.**

Изготвеният проект на Наредба за изменение и допълнение на Наредба № РД-02-20-9 от 21 май 2012 г. за функциониране на Единната система за гражданска регистрация не въвежда изисквания на директиви, не се налага хармонизация с актовете на правото на Европейския съюз, поради което не е изготвена справка за съответствие с европейското законодателство.